ROZHODNUTIE KOMISIE
z 12. septembra 2006,
ktorým sa stanovuje ročné rozčlenenie čiastok podpory Spoločenstva pre rozvoj vidieka podľa členských štátov na obdobie od 1. januára 2007 do 31. decembra 2013
[oznámené pod číslom K(2006) 4024]
(2006/636/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (1), a najmä na jeho článok 69 ods. 4,
keďže:
(1)
Rozhodnutím Rady 2006/493/ES (2) sa ustanovila suma podpory Spoločenstva pre rozvoj vidieka na obdobie od 1. januára 2007 do 31. decembra 2013, jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa.
(2)
V bode 40 finančných výhľadov na roky 2007 - 2013, ktoré boli schválené Európskou radou v decembri 2005, sa stanovuje maximálna výška prevodov z fondov na podporu kohézie.
(3)
V súlade s článkom 69 ods. 4 nariadenia (ES) č. 1698/2005 sa ročné rozčlenenie čiastok podpory Spoločenstva pre rozvoj vidieka podľa členských štátov vykoná po odpočítaní zdrojov určených na technickú pomoc pre Komisiu, pričom sa zohľadnia sumy vyhradené pre regióny oprávnené podľa konvergenčného cieľa, výsledky z minulosti a konkrétne okolnosti a potreby na základe objektívnych kritérií. V súlade s článkom 69 ods. 3 nariadenia (ES) č. 1698/2005 sa tieto čiastky indexujú sadzbou 2 % ročne, pričom v súlade s odsekom 5 tohto článku členské štáty na účely programovania zohľadnia aj sumy, ktoré vyplývajú z modulácie ustanovenej v článku 12 ods. 2 nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (3).
(4)
Celkové prevody z Európskeho poľnohospodárskeho záručného fondu do EPFRV podľa článkov 10 ods. 2, 143d a 143e nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (4), sú stanovené rozhodnutím Komisie 2006/410/ES (5) na rozpočtové roky 2007 až 2013. Tieto čiastky sa pridajú k ročnému rozčleneniu podľa členských štátov na účely programovania rozvoja vidieka podľa metodológie stanovenej v článku 10 ods. 3 a 4 nariadenia (ES) č. 1782/2003. Ročné rozčlenenie čiastok podľa členských štátov, ktoré vyplývajú z modulácie ustanovenej v článku 10 ods. 1 nariadenia (ES) č. 1782/2003, sa vykonalo rozhodnutím Komisie 2006/588/ES (6).
(5)
Ročné rozčlenenie nezahŕňa čiastky pre Bulharsko a Rumunsko, pretože Zmluva o pristúpení týchto krajín ešte nenadobudla účinnosť. Po nadobudnutí účinnosti Dohody o pristúpení týchto krajín sa ročné rozčlenenie príslušným spôsobom zmení a doplní tak, aby zahŕňalo prídely pre tieto krajiny,
PRIJALA TOTO ROZHODNUTIE:
Článok 1
Ročné rozčlenenie viazaných rozpočtových prostriedkov podpory Spoločenstva pre rozvoj vidieka na obdobie od 1. januára 2007 do 31. decembra 2013 podľa členských štátov, ako je uvedené v článku 69 nariadenia (ES) č. 1698/2005, je stanovené v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 12. septembra 2006